**Тропарь воскресный, Глас 8:**

С высоты снизшел еси, Благоутробне, / погребение приял еси тридневное, / да нас свободиши страстей, // Животе и воскресение наше. Господи, слава Тебе.

**День Святой Троицы, глас 8:**

Благословен еси, Христе Боже наш,/ Иже премудры ловцы явлей, / низпослав им Духа Святаго, / и теми уловлей вселенную, // Человеколюбче, слава Тебе.

**св. Димитрию Ростовскому**

**Тропарь, глас 8-й**

Православия ревнителю и раскола искоренителю, / Российский целебниче и новый к Богу молитвенниче, / списаньми твоими буих уцеломудрил еси; / цевнице духовная, Димитрие блаженне, // моли Христа Бога cпастися душам нашим.

**Кондак, глас 8-й**

Звезду Российскую, от Киева возсиявшую / и чрез Новград Северский в Ростов достигшую, / всю же страну сию ученьми и чудесы озарившую, / ублажим златословеснаго учителя Димитрия, / той бо всем вся написа, яже к наставлению, / да всех приобрящет, якоже Павел Христу, // и спасет правоверием души наша.

**Тропари 8 гласа**

**Тропарь на панихиде, глас 8-й:**

**Г**лубиною мудрости человеколюбно вся строяй, / и полезное всем подаваяй, / Едине Содетелю, упокой, Господи, души раб Твоих: / на Тя бо упование возложиша, // Творца и Зиждителя и Бога нашего.   
**Слава и ныне:** **Т**ебе и стену и пристанище имамы, / и Молитвенницу благоприятну к Богу, // Егоже родила еси, Богородице Безневестная, верных спасение.

**Алексию, митр. Московскому и всея России, чдтв., глас 8:**

**Я**ко апостолам сопрестольна и врача предобра, / и служителя благоприятна, / к раце твоей честней притекающе святителю Алексие богомудре, чудотворче, / сошедшеся любовию в память твою светло празднуем, / в песнех и пениих радующеся и Христа славяще, / таковую благодать тебе Даровавшаго исцелений // и граду твоему великое утверждение.

**Григорию Паламе, архиеп. Фессалонитскому, глас 8:**

**П**равославию наставниче, святителем украшение, / Богословцем поборниче непобедимый, Григорие чудотворче, / Солуню великая похвало, проповедниче благодати, // моли Христа Бога спастися душам нашим.

**Варваре, глас 8:**

**В**арвару святую почтим:/ вражия бо сети сокруши,/ и яко птица избавися от них,// помощию и оружием Креста, всечестная.

**Девяти мученикам Кизическим, глас 8:**

**С**вятии девяточислении мученицы, / от различных градов во един лик совокупившеся манием Божественным, / мужественно за Христа пострадасте, / невидимаго врага победисте, / зловерныя князи и мучители посрамисте вашим терпением, / огнем же любве Божия разжизаеми, / вещественно вас огнь мучащий в хлад преложисте, / темже дадеся вам от Христа Бога благодать / трясавичную исцеляти болезнь, / от неяже и многовидных страстей, // милостивно спасайте и нас предстательством вашим, молимся.

## Тропарь. Петру, в иночестве Давиду, и Февронии, в иночестве Евфросинии, Муромским чдтвв., блгвв. кнн., глас 8:.

**Я**ко благочестиваго корене пречестная отрасль был еси, / добре во благочестии пожив, блаженне Петре, / тако и с супружницею твоею, премудрою Феврониею, / в мире Богу угодивше / и преподобных житию сподобистеся. / С нимиже молитеся Господеви / сохранити без вреда отечество ваше, // да вас непрестанно почитаем.